Minst 61 vådeskudd fra politifolk de siste fem årene

Politifolk har avfyrt minst 61 vådeskudd i løpet av de siste fem årene. En av fem er blitt straffet.

Politibetjenter har siden 2014 avfyrt totalt 61 vådeskudd ved et uhell. Foto: Gorm Kallestad / NTB scanpix

NTB

5. november 2019

I tillegg har NRK funnet en sak som kun er sendt til Spesialenheten for politisaker. Politidirektoratet understreker at det kan være mørketall.

– Vi må ha en god dialog med Politihøgskolen når det gjelder opplæring, kultur og bevissthet om all håndtering av våpen, sier Elisabeth Rise i Politidirektoratet.

Det er fem år siden det først ble innført midlertidig bevæpning av politiet. Siden er sju blitt skadd av vådeskuddene.

Totalt elleve politibetjenter har fått bot for vådeskudd de siste fem årene. Spesialenheten etterforsker tre pågående saker.

Eirik Rosø, sjef for operativ seksjon ved Politihøgskolen, sier at tallene vekker bekymring.

– At såpass mange hendelser inntreffer, betyr at det er flere tjenestepersoner hos oss som ikke har den riktige mentale tilstedeværelsen når de behandler våpen. Det er svært bekymringsfullt, sier Rosø.